SKRIFTLIG FORESPØRGSEL E-1637/00

af Daniel Varela Suanzes-Carpegna (PPE-DE) til Kommissionen

(29. maj 2000)

Om: Konjunkturen i mælkesektoren

Kommissionen fremkommer i sit svar af 27. marts 2000 på min tidligere skriftlige forespørgsel E-0549/00(1) med nogle oplysninger og aspekter, som den bedes forklare.

For det første er det påfaldende, at der for Grækenlands vedkommende gives oplysninger for en for kort periode (april- august 1999), som ikke giver mulighed for at foretage sammenligninger eller drage teoretisk gyldige konklusioner. Kunne Kommissionen i denne forbindelse informere om mælkeproduktionen i Grækenland i produktionsåret 1999-2000, når den får rådighed over nyere data, i det mindste for november eller december 1999? Hvordan ville prognosen for mælkeleverancer ved produktionsårets slutning se ud på dette grundlag?

For det andet bedes Kommissionen i forbindelse med Det Forenede Kongerige oplyse, fra hvilket eller hvilke områder den registrerede overskridelse her stammer. Nærmere bestemt, i hvilket omfang har Nordirland bidraget til den registrerede overskridelse af mælkekvoten i Det Forenede Kongerige i henhold til oplysningerne pr. december 1999?

Endelig og i en ganske anden sammenhæng er det velkendt, at størstedelen af medlemsstaterne -selv om fristen for at sende de officielle data til Kommissionen er den 1. september året efter produktionsårets slutning sender meddelelse om deres situation efterhånden, og at størstedelen af landene faktisk har kendskab til deres endelige saldo omkring den 15. maj. Kunne Kommissionen i betragtning af ovenstående oplyse de forskellige staters endelige mælkeleverancer for produktionsåret 1999-2000, efterhånden som disse giver meddelelse herom?

(1) EFT C 374 E af 28.12.2000, s. 102.

Svar afgivet på Kommissionens vegne af Franz Fischler

(29. juni 2000)

Med hensyn til Grækenland foreligger der nu to skøn. Ifølge det ene skøn skulle leveringerne i 1999/2000 ligge 16 % under kvoten og ifølge det andet skøn 5 % over. De to skøn stammer begge fra landbrugsministeriet, men i det første skøn tages der ifølge de foreliggende oplysninger ikke hensyn til de mindre mejerier. Det andet skøn er derfor mere sandsynligt, men skal også tages med forsigtighed i betragtning af svaret nedenfor på tredje del af forespørgslen.

Kommissionen råder ikke over oplysninger om leveringernes regionale fordeling, og den har derfor ikke kendskab til den særlige situation i Nordirland.

Ifølge medlemsstaterne foreligger der et skøn over den faktiske produktion i et produktionsår mere eller mindre hurtigt efter afslutningen af produktionsåret, nemlig den 31. marts. Skønnet viser dog ikke nøjagtigt en eventuel overskridelse af kvoten og det afgiftsbeløb, der følger heraf. Leveringerne skal nemlig dels korrigeres for det faktiske fedtindhold og dels justeres som følge af de midlertidige kvoteoverførsler, omfordelinger af uudnyttede kvoter osv. Da omfordelinger ofte sker i flere omgange, kendes den endelige situation først længe efter den 31. marts. Derfor blev datoen for opkøbernes erklæring (til myndighederne) fastsat til den 15. maj, og datoen for medlemsstaternes meddelelse af de endelige resultater til den 31. august. Næsten alle medlemsstaterne fremlægger deres tal efter den 20. august. En fremsendelse af tallene, efterhånden som de modtages, ville derfor ikke have nogen interesse i praksis.